Rådets resolution

af 15. juni 2000

om oprettelse af et europæisk område for forskning og innovation

(2000/C 205/01)

RÅDET FOR DEN EUROPÆISKE UNION

UNDERSTREGER, hvilken betydelig rolle forskning og udvikling spiller for fremme af økonomisk vækst, beskæftigelse og social samhørighed;

ERINDRER OM de mål, der opstilles i Kommissionens meddelelse "Mod et europæisk forskningsrum", og de gennemførelsesforanstaltninger, der er skitseret i dokumentet "De første skridt hen imod et europæisk forskningsrum";

TAGER HENSYN TIL bidragene til debatten fra forskningsministrenes møde den 6. og 7. marts 2000 i Lissabon om europæisk forskning efter 2000, som fremtrædende europæiske videnskabsmænd og lederne af de væsentligste europæiske forskningsorganisationer deltog i, til drøftelserne på ministerkonferencen om informations- og videnssamfundet den 10. og 11. april 2000 i Lissabon og til drøftelserne på ministerkonferencen om viden og innovation til forbedring af Europas konkurrenceevne den 10. marts 2000 i Noordwijk;

NOTERER SIG Europa-Parlamentets beslutning af 18. maj 2000, Det Økonomiske og Sociale Udvalgs udtalelse af 24. maj 2000 og Regionsudvalgets udtalelse af 12. og 13. april 2000;

ERKENDER betydningen af en hurtig gennemførelse af formandskabets konklusioner fra Det Europæiske Råd den 23. og 24. marts 2000 i Lissabon.

RÅDET, der vil iværksætte disse konklusioner,

1. OPMUNTRER TIL netværkssamarbejde om nationale og fælles forskningsprogrammer på frivillig basis og på grundlag af frit valgte mål med henblik på en bedre udnyttelse af de samordnede ressourcer, som medlemsstaterne afsætter til forskning og teknologisk udvikling. Med henblik herpå

a) skal medlemsstaterne i forening med Kommissionen samarbejde om at udvikle et enkelt middel til forbedret udveksling af oplysninger om forskningsaktiviteter af strategisk betydning på europæisk plan, i videst muligt omfang med anvendelse af eksisterende mekanismer

b) skal medlemsstaterne give fremdrift til igangværende arbejde med sigte på at udvikle mekanismer til gradvis åbning af deres nationale forskningsprogrammer, herunder i passende omfang deltagelse af ikke-nationale eksperter i evalueringsudvalg;

OPFORDRER Kommissionen til at søge information og råd hos alle relevante nationale og europæiske aktører på forskningsområdet og til at aflægge beretning herom for Rådet senest i juni 2001;

2. SER MED TILFREDSHED PÅ Kommissionens indledende arbejde med sigte på at udvikle en åben koordineringsmetode til benchmarking af de nationale forskningspolitikker i relation til følgende emner for indikatorer, der skal vurdere de europæiske forskningspolitikkers udvikling sammenholdt med udviklingen inden for forskningen i resten af verden:

a) menneskelige ressourcer inden for FTU, herunder spørgsmålet om, hvorvidt de videnskabelige og teknologiske erhverv er attraktive

b) offentlige og private investeringer i FTU

c) videnskabelig og teknologisk produktivitet

d) FTU's betydning for den økonomiske konkurrenceevne og beskæftigelsen.

Endvidere kunne følgende områder tages i betragtning: fremme af FTU-kultur og forståelse for videnskab i befolkningen samt generel konvergens og balancer på FTU-området inden for Den Europæiske Union;

OPFORDRER Kommissionen til i samarbejde med medlemsstaterne at fuldføre sit arbejde og forelægge et komplet sæt indikatorer og en benchmarking-metode senest i oktober 2000;

3. NOTERER SIG, at Kommissionen påtænker at oprette et uafhængigt forskningspolitisk rådgivende organ, der skal styrke kontakterne mellem forskningsmiljøerne, herunder erhvervslivets forskningsorganisationer samt nationale og europæiske FTU-organisationer, højne de europæiske FTU-politikkers effektivitet og holde Rådet løbende orienteret, navnlig om organets egen rolle og sammensætning;

4. OPFORDRER Kommissionen til i nært samarbejde med medlemsstaterne inden for rammerne af e-Europa-handlingsplanen og på grundlag af de fremskridt, der allerede er gjort inden for Geant-programmet med hensyn til etablering inden 2001 af et 2,5 gigabit/s-netværk, at fremlægge initiativer (med de beregnede omkostninger) til oprettelse af et "very high speed" transeuropæisk forskningsnetværk, der gradvis skal nå hastigheder hen imod 100 gigabit/s, med støtte fra Den Europæiske Investeringsbank;

5. OPFORDRER medlemsstaterne og Kommissionen til at samarbejde med henblik på at identificere hindringer for forskermobiliteten og tage initiativer til at fjerne disse for at lette udviklingen af et ægte europæisk forskersamfund. Med henblik herpå påskønner Rådet, at Kommissionen agter at nedsætte en arbejdsgruppe af nationale eksperter, der skal bistå med udarbejdelsen af en analyse og de første initiativer senest i juni 2001;

6. OPFORDRER Kommissionen til at forbedre synergien og det multilaterale samarbejde i de eksisterende mekanismer, som f.eks. Cost og Eureka, og anmoder Kommissionen om at undersøge Costs forvaltning og finansiering for at imødekomme udviklingen i denne organisations behov og aktiviteter;

7. OPFORDRER Kommissionen til i nært samarbejde med medlemsstaterne og under hensyntagen til nationale forskningsplaner og -politikker inden udgangen af 2000 at forelægge Rådet målsætninger og en arbejdsmetode, herunder indikatorer og peer review, med henblik på kortlægning af den ekspertise, der findes i alle medlemsstater, inden udgangen af 2001;

8. OPFORDRER Kommissionen og medlemsstaterne til, navnlig i nært samarbejde med Den Europæiske Investeringsbank, at tage de nødvendige skridt til at støtte udviklingen af en globalt konkurrencedygtig økonomi på grundlag af en driftig SMV- og iværksættersektor ved udveksling af bedste praksis vedrørende teknologioverførsel og innovative foranstaltninger med hensyn til bl.a. risikovillig kapital, væksthuse for nye virksomheder, fremme af nye højteknologiske virksomheder osv.;

OPFORDRER Kommissionen til at aflægge beretning herom inden udgangen af 2000;

9. SER MED TILFREDSHED PÅ, at Kommissionen vil fremsætte forslag med henblik på at indføre et EF-patent inden udgangen af 2001, som godkendt på topmødet i marts 2000 i Lissabon;

10. OPFORDRER medlemsstaterne og Kommissionen til at

- tage de nødvendige skridt til at øge kvinders deltagelse i videnskab ved at fremskynde gennemførelsen af handlingsplanen om kvinder og videnskab

- gøre videnskab mere attraktiv for unge og opmuntre dem til at deltage i FTU-aktiviteter

- fremme et tættere samarbejde mellem forskningsinstitutioner, skoler og forskningscentre på europæisk plan, højne de europæiske borgeres videnskabelige kultur og gøre videnskabelige og teknologiske erhverv mere attraktive ved at tage initiativer til oprettelsen af en ramme for udvekslinger og fælles aktioner og skabe nærmere forbindelser mellem de nationale og europæiske "videnskabsuger"

- inddrage ansøgerlandene, EØS-staterne og de associerede lande i det europæiske område for forskning og innovation lige fra begyndelsen og i øvrigt træffe egnede foranstaltninger til at gøre det attraktivt for andre ikke-medlemsstater;

11. SER MED TILFREDSHED PÅ, at Kommissionen i det vejledende dokument, der skal foreligge i efteråret 2000, vil redegøre nærmere for Unionens kommende forskningsaktioners (herunder rammeprogrammernes) mulige bidrag til det europæiske forskningsområde, således at medlemsstaterne, Europa-Parlamentet og Rådet kan drøfte spørgsmålet i løbet af anden halvdel af 2000;

12. SER LIGELEDES MED TILFREDSHED PÅ, at Kommissionen har til hensigt at forelægge yderligere bidrag angående andre emner, som er nævnt i dens meddelelse om et europæisk forskningsrum, som f.eks.:

- et videnskabeligt referencesystem med henblik på politiske beslutningstagninger

- forskningsinfrastrukturer

- forskningspolitikkens regionale dimension i Europa

- åbningen udadtil af det europæiske forskningsrum

- europæisk forsknings sociale og etiske aspekter

- forskermobilitet;

13. FINDER DET PÅKRÆVET regelmæssigt at evaluere de europæiske videnskabs- og teknologipolitikker og vurdere, hvilke fremskridt der er gjort hen imod realiseringen af et europæisk forskningsrum, opfordrer derfor Kommissionen til efter en omfattende konsultationsproces at forelægge Europa-Parlamentet og Rådet en tilbagevendende statusrapport om FTU i Europa, der hvert forår skal forelægges Det Europæiske Råd som Kommissionens bidrag til den generelle evaluering af de opnåede fremskridt.